Ego Alaids ducissa Burgundie notum facio presentibus et futuris quod ego concessi habitatoribus castri mei Sancti Johannis talem libertatem.  1. In primis ut eligant quatuor homines qui jurent fidelitatem castri et habitantium in eo et talem habeant potestatem et juridictionem in castro Sancti Johannis et in appenditiis suis qualem habent apud Divionem Maior et jurati communie Divionis, salva tamen castri libertate, et illi quatuor jurati possunt mutari per singulos annos in festo beati Johannis Baptiste et alii constitui.  2. De proclamatione duodecim denarios persolvet super quem injuria reperietur, et illi duodecim denarii erunt quatuor scabinorum.  3. Qui de pugno vel palma percusserit, si inde clamor exierit, quinque solidos solvet; si clamor non exierit, nichil. Qui sanguinem fecerit, si clamor exierit decem solidos persolvet; si clamor non exierit, nichil.  4. Alia jura secundum bonam consuetudinem Divionis conservabuntur. De pedagiis, de vantis, et de aliis bonis consuetudinibus que tenentur in villa Divionis, eis libertatem concedo.  5. De vineis suis, talem sibi concedo libertatem quod si custodes meos circa Divionem posuero quando vinee parate erunt ad vendemiandum, libere potuerunt vendemiare.  6. De nemoribus vero meis, concedo eis quicquid ad omne opus suum eis in castro Sancti Johannis necesse fuerit secundum usus et consuetudines, que usque nunc habuerunt.  7. Volo autem ut illi quos in actractu castri mei Sancti Johannis retinui vel retinuero liberi sint cum omnibus rebus suis.  8. Si quis autem exterior de manentibus in dicto castro, jus recipiat et faciat in castro coram quatuor electis.  9. Item. Prepositus meus de Sancto Johanne nullam habebit potestatem vel juridicionem in hominibus ibidem manentibus vel in rebus eorum, neque alii prepositi nostri vel ballivi, nisi per quatuor electos. 10. Quicumque in castro refugere voluerit vel potuerit nisi latro vel homicida fuerit, liber et securus erit in castro cum omnibus rebus suis. 11. Et quicumque in castro edifficaverit de edificio voluntatem suam facere poterit, salva censa nostra. 12. Concessi eciam habitatoribus castri mei Sancti Johannes ut liberi sint ab omnibus tailliis, exactionibus, questionibus et missionibus, excepto quod quisque de quaque pertica mansi sui de lato annuatim decem solidos persolvet. Et ab omnibus exercitibus meis immunes erunt. 13. Item si animalia vel pecora in foresto deprehensa fuerint quodlibet animal sex denarios persolvet; preter oves quarum queque duos denarios dabit, et dampnum, ad considerationem quatuor electorum, illi cui factum fuerit restituetur. 14. Et sciendum quod justiciam latronis, adulterii et homicide retinui eorum, videlicet qui in castro Sancti Johannis et ballivia ejus probati fuerint vel convicti. Ego autem ducissa Burgundie, hujus modi constitutiones, libertates et immunitates firmiter et inviolabiliter observandas sicut in presenti carta continetur juravi. Volo autem ut quicumque successor meus in ducatu fuerit hoc idem confirmet et juret. Carta ista emendata et confirmata fuit et sigillo meo roborata ad petitionem hominum meorum de Sancto Johanne. Actum anno Domini millesimo ducentesimo vicesimo septimo, mense julio.